אנון מי תיגרה דאתיגרו בני ישראל ית יהוה ואקדש בון ואמר משה מארי יהוה אתה שרית למחזה ית עבדך ית גדלך וית אדך תקיפתה דמן אל בשומיה ובארעה דיעבד כעובדיך וכגבורתיך אעבר שוי ואחזי ית ארעה טבתה דבעבר ירדנה טורה טבה הדן ולבנונה ואמר יהוה למשה סגי לך לתוזף ממלל עמי עוד בממללה הדן סק לריש סכיתה ותלי עיניך מערבה וצפונה ודרומה ומדנחה וחזי בעיניך הלא לא תעבר ית ירדנה הדן ופקד ית יהושע בן נון ותקפה ועיצאה הלא הוא יעבר לקדם עמה הדן והוא יסהאן יתון ית ארעה דתחזי ומלל יהוה עם משה למימר סגי לכון סהרים ית טורה הדן פנו לכון צפונה וית עמה פקד למימר אתון עברים בתחום אחיכון בני עשו דדארים בגבלה וידעלון מנכון ותתנטרון שריר לא תסדרון בון הלא לא אתן לכון מן ארעון ירתה עד מדרס כף רגל הלא ירתה לעשו יהבת ית טור גבלה מזון תמורון מן עמון בכסף ותיכלון ואף מים תזבנון מן עמון בכסף ותשתון